MS «Rocknes»

MS «Rocknes» (andre navn: MS «Kvitnes», MS «Nordnes») er et spesialfartøy for dumping av steinmasse på havbunnen. Skipet ble overlevert i august 2001 som MS «Kvitnes» til rederiet Belt Shipping på Antigua og Barbuda. Hun var byggnummer 1177 ved det tyske verftet J.J. Sietas KG Schiffswerft i Hamburg, og var bygd som et selvlossende bulkskip. I 2003 ble skipet ombygd til Flexible FallPipe Vessel (FFPV) og omdøpt til MS «Rocknes». I januar 2004 kantret skipet i Vatlestraumen sør for Bergen, og 18 mennesker omkom. Etter reparasjon og ombygging i Polen ble skipet omdøpt MS «Nordnes». I 2008 ble hun solgt til det nederlandske rederiet Van Oord Marine Services i Rotterdam. Skipet har siden 2003 vært utleid til – og drevet av – rederiet Aboitiz Jebsen Ship Management i Bergen.


== Historie ==
Kjølstrekkingen fant sted 4. mai 2000, og skipet ble sjøsatt 29. juni 2001. I august ble skipet døpt MS «Kvitnes», og etter overleveringen ble hun utleid til rederiet Frank Dahl. I april 2003 ble skipet ombygd til FFPV ved verftet Keppel – Verolme Botlek B.V. i Rotterdam, og utleid til Aboitiz Jebsen Bulk Transport i Bergen, Norge. Samme år ble hun solgt til rederiet H.J. Hartmann på Antigua og Barbuda og omdøpt MS «Rocknes».


=== Havariet ===

Om ettermiddagen 19. januar 2004 var skipet på sørgående i Vatlestraumen, like sør for Bergen. Skipet kom altfor langt til styrbord i leia og inn i rød sektor (Hilleren lykt) før skipet ca klokken 1630 traff en grunne kloss på Revskolten lykt. Etter dette fikk MS «Rocknes» stabilitetsproblemer og slagside mot styrbord. Etter kort tid kantret hun og ble liggende med bunnen i været. Av de 30 som var ombord, omkom 18. Tre personer ble reddet ut i live etter at de hadde sittet sju timer inne i skroget til det kantrede steinfraktskipet.10 dager etter havariet meldte Kystverket at et midlertidig sjømerke var satt opp for å markere den grunnen som MS «Rocknes» hadde berørt. Senere ble grunnen merket med stake, og fyrlykten Hilleren lykt fikk utvidet rød sektor i retning grunnen. Sommeren 2012 ble grunnen sprengt ned til 14 meters dybde.


=== Oljeutslipp ===
MS «Rocknes» brakte totalt 470 m³ tungolje og 70 m³ diesel. Det meste av dette ble sluppet ut under havariet. Det dårlige været gjorde at oljevernutstyret ikke kunne brukes effektivt. 45 km av kysten ble betydelig forurenset. Anslag sier at mellom 2000 og 3000 sjøfugl gikk tapt som en direkte følge av oljeforurensingen i Hjeltefjorden etter MS «Rocknes»' havari. I tillegg ble maten til sjøfugl og fisk tilgriset. Dette gikk verst ut over fugleartene ærfugl, gråmåse, tjeld, teist og skarv.


=== Etter havariet ===
Etter havariet bestemte forsikringsselskapet Norwegian Hull Club at skipet skulle snus før beslutning om kondemnering eller reparasjon ble tatt. Havaristen ble slept til Coast Center Base (CCB) på  Ågotnes i Fjell kommune, og fortøyd til to lektere. 28. mars 2004 ble skipet snudd av det nederlandske selskapet Smit International i samarbeid med det norske selskapet Eide Marine Services. 4. april ble MS «Rocknes» slept til Bergen Mekaniske Verksted i Laksevåg for å settes i tørrdokk. Etter undersøkelse av skipets tilstand, ble det besluttet å reparere det.

Reparasjonsoppdraget gikk til det polske verftet Remontowa Shipyard i Gdańsk. I juni 2005 var skipet tilbake i drift under navnet MS «Nordnes». Eierselskapet var nå det Antigua og Barbuda-baserte selskapet Kvitnes GmbH, mens leietaker var rederiet Aboitiz Jebsen Ship Management i Bergen. I 2005 til 2006 deltok MS «Nordnes» i leggingen av gassrørledningen Langeled fra Ormen Lange-terminalen på Nyhamna i Møre og Romsdal til Easington i England. I 2008 ble skipet solgt til det nederlandske rederiet Van Oord Marine Services B.V. i Rotterdam, men er fortsatt utleid til Aboitiz Jebsen Ship Management.


== Skipet ==
MS «Nordnes» er klassifisert av Germanischer Lloyd i Tyskland. Skipets tonnasje er 18 226 bruttotonn, 5 467 nettotonn, og lasteevnen er 25 063 dødvekttonn. Ballasttankene rommer totalt 17 744 m³, og drivstofftankene har kapasitet til 1 136 m³. Hovedmaskinen driver en propell med vribare blad, og er en firetakts Caterpillar 8 M43 dieselmotor med oppgitt ytelse 7 300 kW. I tillegg har skipet 3 sidepropeller i baugen, 1 sidepropell helt akter, og to nedsenkbare kompassthrustere (azimuth pod) i akterskipet.
MS «Nordnes» er utstyrt med Kongsberg SDP21 dynamisk posisjoneringssystem (DP), som ved hjelp av sidepropellene og kompassthrusterne automatisk holder skipet i samme posisjonen uten bruk av anker. Steinmassene blir ledet gjennom et fleksibelt nedsenkbart rør som er utstyrt med en fjernstyrt ubemannet undervannsfarkost (ROV) i enden. Maksimal arbeidsdybde er 1 200 meter, og skipet kan dumpe 2 000 tonn steinmasse i timen. Den fjernstyrte undervannsfarkosten manøvreres ved hjelp av fire 75 kW elektromotorer. Elektrisk kraft blir produsert av 8 hovedgeneratorer med tilsammen 13 774 kVA, samt en nødgenerator på 800 kVA. Skipet har lugarkapasitet til 50 personer.


== Se også ==
Norske katastrofer og store ulykker


== Referanser ==


== Eksterne lenker ==
(en) IMO 9229910 – kategori av bilder, video eller lyd på Commons 
(en) MS «Rocknes» – Den internasjonale sjøfartsorganisasjonen 
Hjemmesiden til mannskapet på MS «Nordnes» – History (engelsk) Besøkt 11. januar 2009
Worldshipsocietyrotterdam.nl – Nieuwsbrief 17. mai 2008, side 7 (Nederlandsk) (pdf) Besøkt 11. januar 2009